PRIJEDLOG
Temeljem članka 20. stavka 4. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19, 57/22, 101/23, 145/23, 145/24, 146/25, 22/26) i članka 29. Statuta Grada Čakovca (Službeni glasnik Grada Čakovca 1/21, 2/22, 6/23 i 1/25), Gradsko vijeće Grada Čakovca na svojoj ___. sjednici održanoj ______. 2026., donosi sljedeći

P R A V I L N I K 
o uvjetima i načinu ostvarivanja prednosti pri upisu djece 
u Dječji vrtić Cipelica i Dječji vrtić Cvrčak

Članak 1.

Ovim Pravilnikom o uvjetima i načinu ostvarivanja prednosti pri upisu djece u Dječji vrtić Cipelica i Dječji vrtić Cvrčak (u daljnjem tekstu: Pravilnik), utvrđuju se uvjeti za ostvarivanje prednosti pri upisu djece u Dječji vrtić Cipelica i Dječji Vrtić Cvrčak (u daljnjem tekstu Vrtići).

Članak 2.

U Vrtiće se upisuju djeca koja navršavaju godinu dana do 01. rujna tekuće godine.
 Ukoliko postoji potreba za upisom djece koja do 01. rujna tekuće godine nisu navršila godinu dana starosti, a Vrtići imaju zadovoljene kriterije utvrđene Državnim pedagoškim standardom predškolskog odgoja i naobrazbe, može se Odlukom Upravnog vijeća Vrtića omogućiti upis djece od navršenih šest mjeseci.
Ukoliko postoje potrebe upis je moguć i tijekom pedagoške godine, a najviše do broja utvrđenog propisanim standardima.

Članak 3.

U Vrtiće se upisuju djeca obuhvaćena člankom 2. Pravilnika pa do polaska u školu.
Uslugu Vrtića mogu koristiti zaključno s kolovozom godine u kojoj su upisani u 1. razred osnovne škole.
 	Prednost upisa i sufinanciranja boravka u Vrtićima ostvaruju djeca koja imaju prebivalište/boravište na području Grada Čakovca i čiji barem jedan roditelj/skrbnik ima prebivalište/boravište u trajanju od najmanje 6 mjeseci na području Grada Čakovca, za što, prema potrebi, dostavlja PK obrazac iz kojeg je vidljivo da je porezni obveznik na području Grada Čakovca.
	Djeca čiji roditelji ili skrbnici nemaju prebivalište/boravište na području Grada Čakovca plaćaju punu ekonomsku cijenu smještaja ili im troškove smještaja sufinancira jedinica lokalne i područne (regionalne) samouprave.
	Pravo upisa djece čiji roditelji ili skrbnici nemaju prebivalište/boravište na području Grada Čakovca ostvaruje se ukoliko su zadovoljene potrebe za smještajem djece čiji roditelji ili skrbnici imaju prebivalište/boravište na području Grada Čakovca.

Članak 4.

Vrtići dostavljaju na uvid osnivaču godišnji plan i program rada.
Upravno vijeće Vrtića odlučuje o upisu djece i o mjerilima upisa, uz suglasnost osnivača.
Upravno vijeće potvrđuje predložene upisne liste koje dostavljaju stručne službe Vrtića. Vrtići zadržavaju pravo naknadne provjere dostavljene dokumentacije prilikom upisa.
	Upisi u Vrtiće provode se elektroničkim putem.

Članak 5.

Prednost pri upisu djece u Vrtiće ostvaruje se sukladno Zakonu o predškolskom odgoju i obrazovanju i ovom Pravilniku.
Broj djece planiran za upis u Vrtiće utvrđuje se Planom mreže predškolskih ustanova na području Grada Čakovca.
U slučaju prijave većeg broja djece od planiranog za upis, prednost pri upisu ostvaruje se sukladno sljedećem redu prvenstva:

	Redni broj
	Kriterij prednosti
	Broj bodova

	1.
	Djeca roditelja/skrbnika invalida Domovinskog rata
	15 

	2.
	Djeca iz obitelji s troje ili više djece
	6 

	3.
	Djeca obaju zaposlenih roditelja/skrbnika
	20 

	4.
	Djeca s teškoćama u razvoju i kroničnim bolestima koja imaju nalaz i mišljenje 
tijela vještačenja ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja                                  
	5 

	5.
	Djeca samohranih roditelja/skrbnika
	18 

	6.
	Djeca jednoroditeljskih obitelji
	18 

	7.
	Djeca osoba s invaliditetom upisanog u Hrvatski registar osoba s invaliditetom
	15 

	8.
	Djeca koja su ostvarila pravo na socijalnu uslugu smještaja u udomiteljskim obiteljima
	18 

	9.
	Djeca koja imaju prebivalište ili boravište na području Grada Čakovca
	30 

	10.
	Djeca roditelja koji primaju doplatak za djecu ili roditelja korisnika zajamčene minimalne naknade
	8 



Korisnici usluga Vrtića dužni su dostaviti dokumentaciju koja opravdava red prvenstva.
Prednost upisa ostvaruje se sukladno stavku 3. ovoga članka i ostvarenim bodova propisanih prednosti. 


Članak 6.

	Stupanjem na snagu ovog Pravilnika stavlja se van snage Pravilnik o uvjetima i načinu ostvarivanja prednosti pri upisu djece u Dječji vrtić Cipelica i Dječji vrtić Cvrčak (Službeni glasnik Grada Čakovca 7/22 i 1/24).

Članak 7.

Ovaj Pravilnik o uvjetima i načinu ostvarivanja prednosti pri upisu djece u Dječji vrtić Cipelica i Dječji vrtić Cvrčak stupa na snagu osmog dana od dana objave u Službenom glasniku Grada Čakovca.

KLASA: 601-04/26-01/5 
URBROJ: 2109-2-02-26-2
Čakovec, _________ 2026.
.
PREDSJEDNIK GRADSKOG VIJEĆA
               				  Josip Varga, v.r.

